Amcu se deregistrasie opgehefAmcu-president Joseph Mathunjwa (Foto: Simphiwe Mbokazi/African News Agency/ANA) Die departement van arbeid het Maandag gesê die vakbond Amcu sal nie gederegistreer word as ŉ vakbond nie. “Verdere inligting en stawende dokumente wat Amcu ingedien het is oorweeg en die registrateur het besluit om nie met die deregistrasie voort te gaan nie,” het Lehlohonolo Molefe, registrateur van arbeidsbetrekkinge, gesê. Molefe het in Maart ŉ kennisgewing uitgereik van sy voornemens om die Association of Mineworkers and Construction Union (Amcu) te deregistreer weens nienakoming met sy grondwet. Amcu het daarna ŉ vergadering met Molefe belê en stawende dokumente ingedien ter voorbereiding op sy nasionale kongres. Amcu, die dominante vakbond in die platinummyne in Rustenburg, Noordwes, se nasionale kongres is geskeduleer vir 18 – 20 September.